Broj: 711-I-195-P-175-20/21-07-12

Zagreb, 15. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Milana Bandića, gradonačelnika Grada Zagreba,** na 111. sjednici, održanoj 15. siječnja 2021., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Bandića, gradonačelnika Grada Zagreba, neće se pokrenuti, s obzirom da prikupljeni podaci povodom zaprimljene prijave**, **vezano za okolnost navođenja vrijednosti osobnog automobila marke Mercedes god. proizvodnje 1955. u izvješću o imovinskom stanju, ne upućuju na moguću povredu odredaba ZSSI-a počinjenu od strane navedenog dužnosnika.**

Obrazloženje

Povjerenstvo je 27. srpnja 2020. zaprimilo neanonimnu prijavu mogućeg sukoba interesa podnesenu protiv dužnosnika Milana Bandića, gradonačelnika Grada Zagreba, koja je zaprimljena u knjizi ulazne pošte Povjerenstva pod brojem: 711-U-2575-P-175/20-01-5, povodom koje se vodi predmet broj P-175/20.

U prijavi se u bitnom navodi kako bi Povjerenstvo trebalo ispitati koji je TIP Mercedes iz 1955. kojeg je kao pokretninu u izvješću o imovinskom stanju prijavio dužnosnik Milan Bandić, gradonačelnik Grada Zagreba. Navodi kako je vrlo vjerojatno da se radi o Mercedesu (marka) 300SL GullWing (tip) čija vrijednost može biti do nekoliko milijuna EUR-a, s obzirom da se radi o kolekcionarskom primjerku. S obzirom da dužnosnik nije naveo o kojem tipu vozila se radi, nego je naveo samo marku, podnositelj smatra da je u interesu javnosti da se činjenično utvrdi tip vozila s obzirom na potencijalnu vrlo visoku vrijednost.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 42. ZSSI-a propisano je kako su župani i gradonačelnik Grada Zagreba i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Milan Bandić dužnost gradonačelnika Grada Zagreba obnaša u trenutnom mandatu od 12. lipnja 2017., dok je u prethodnom mandatu istu dužnost obnašao od 10. lipnja 2013. do 11. lipnja 2017. Stoga je Milan Bandić na temelju obnašanja dužnosti gradonačelnika Grada Zagreba obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Dužnosnik Milan Bandić je 31. prosinca 2019. Povjerenstvu podnio izvješće o imovinskom stanju povodom promjene u kojem je naveo vlasništvo pokretnine, osobnog automobila Mercedes god. proizvodnje 1955. Kao vrijednost vozila naveo je 10.500,00 kn. Isto vozilo bilo je prijavljeno i u izvješću o imovinskom stanju koje je dužnosnik podnio Povjerenstvu u 2011. godini.

Uvidom u Pravilnik o starodobnim vozilima koji je donijelo Ministarstvo mora, prometa i infrastrukture na temelju članka 2. stavka 1. točke 29. Zakona o sigurnosti prometa na cestama („Narodne novine“, broj 67/2008, dalje u tekstu: Pravilnik), u suglasnosti s ministrom unutarnjih poslova i ravnateljem Državnog zavoda za mjeriteljstvo, utvrđeno je da se Pravilnikom uređuje postupak vrednovanja i razvrstavanja vozila u kategoriju starodobnih vozila, izdavanja Identifikacijske isprave i vođenja jedinstvenog registra starodobnih vozila.

U smislu ovog Pravilnika starodobno vozilo (u daljnjem tekstu: oldtimer) je motorno vozilo: koje je proizvedeno prije trideset i više godina; koje je radi njegovanja povijesnih naslijeđa i tehničke kulture sačuvano ili ponovno sastavljeno u izvornom obliku; koje se ne koristi u svakodnevnom prometu; koje je razvrstano u kategoriju oldtimera.

Člankom 3. Pravilnika definirana je „FIVA“ kao međunarodna dogovorna organizacija-udruga nacionalnih saveza, klubova i ostalih grupacija koja se brine za održavanje i uporabu oldtimera na svjetskoj razini, osigurava i objedinjuje povijesno-tehničke podatke o oldtimerima, uspostavlja i podupire kontakte između oldtimer klubova, saveza i ostalih grupacija, potiče interes za održavanje tradicije motornih vozila i korištenje oldtimera na javnim cestama; kao i „Ovlašteni savez“ (ANF), nacionalni savez, udruga, klub ili grupa od FIVA-e ovlaštena za provedbu određenih poslova vrednovanja i razvrstavanja oldtimera, sukladno ovom Pravilniku; te „Identifikacijska isprava“ kao isprava kojom se dokazuje razvrstavanje vozila u kategoriju oldtimer. Člankom 5. Pravilnika propisano je da se vrednovanje i razvrstavanje vozila u kategoriju oldtimer provodi prema starosti, tehničkim karakteristikama i sačuvanosti vozila, dok je u članku 10. propisano da je identifikacijska isprava Ovlaštenog saveza dokaz o razvrstanosti vozila u oldtimer kategoriju.

Člankom 4. Statuta Hrvatskog oldtimer saveza propisano je da je Hrvatski oldtimer savez od FIVA-e ovlašteni nacionalni savez (ANF) za provedbu poslova vrednovanja i razvrstavanja oldtimera u Republici Hrvatskoj.

Na traženje Povjerenstva Ministarstvo unutarnjih poslova je dopisom broj 511-19-22/4-73-1085/20 navelo kako je navedeno vozilo privremeno odjavljeno 23. prosinca 2014. te se nalazi na čuvanju u mjestu Donji Mamići, Grude. Uvidom u ugovor o kupoprodaju motornog vozila od 15. studenog 2010. utvrđeno je da je dužnosnik Milan Bandić 15. studenog 2010. kupio osobni automobil Mercedes 180 (tip) M54 (model), god. proizvodnje 1955. za kupoprodajnu cijenu od 40.000,00 kn.

Na zahtjev Povjerenstva Hrvatski oldtimer savez se dopisom broj 711-U-4680-P-175/20-06-5 očitovao da je, sukladno članku 2. Pravilnika o starodobnim vozilima (oldtimerima) (Narodne novine broj 58/09), starodobno vozilo (oldtimer), motorno vozilo koje je proizvedeno prije trideset i više godina, koje je radi njegovanja povijesnih naslijeđa i tehničke kulture sačuvano ili ponovno sastavljeno u izvornom obliku, koje se ne koristi u svakodnevnom prometu i koje je razvrstano u kategoriju oldtimera.

U skladu s odredbama članka 4. i 6. citiranog propisa, Hrvatski oldtimer savez provodi postupak razvrstavanja vozila u kategoriju oldtimer temeljem neposrednog vrednovanja vozila koje obuhvaća pregled vozila i dokumentacije, utvrđivanje izvornosti, ocjenjivanje, bodovanje i kategorizaciju vozila, njegovih dijelova i sklopova.

Prema odredbama članka 8., 12. i 13. cit. Pravilnika, Hrvatski oldtimer savez nakon provedenog postupka vrednovanja i razvrstavanja vozila izdaje vlasniku vozila Identifikacijsku ispravu te vodi jedinstveni registar oldtimera za koje je izdao Identifikacijske isprave u Republici Hrvatskoj, a ministarstvu nadležnom za promet i ministarstvu nadležnom za unutarnje poslove dostavlja podatke o izdanim Identifikacijskim ispravama, oldtimerima i njihovim vlasnicima.

Prema podacima koji su mu dostavljeni od naslovljenog Povjerenstva, Hrvatski oldtimer savez ne može identificirati automobil marke Mercedes 180 M 54, god. proizvodnje 1955., niti može potvrditi daje provodio postupak vrednovanja i razvrstavanja tog vozila.

Stoga navedeni automobil prema godini proizvodnje ispunjava tek jedan od uvjeta za razvrstavanje vozila u kategoriju oldtimer, a to je godina proizvodnje. Obzirom na propisano u članku 1. navedenog Pravilnika, nije u nadležnosti Hrvatskog oldtimer saveza utvrđivanje tržišne vrijednosti oldtimera, zbog čega mu nije poznata činjenica kolika je vrijednost predmetnog vozila na tržištu.

Slijedom svega navedenog, Povjerenstvo iz prikupljenih podataka i dokumentacije nije utvrdilo da bi vrijednost predmetnog automobila bila drugačija od one koju je naveo dužnosnik u podnesenom Izvješću o imovinskom stanju dužnosnika. Stoga Povjerenstvo u predmetnom postupku nije steklo saznanja iz kojih bi proizlazilo da je u postupanju dužnosnika Milana Bandića došlo do moguće povrede odredaba ZSSI-a, a vezano za okolnost prijavljivanja vrijednosti osobnog automobila marke Mercedes god. proizvodnje 1955. u izvješću o imovinskom stanju, slijedom čega je donesena odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Bandić, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana